A uns 50 minuts en tren de Barcelona trobem la Garriga (40 km), població que compta amb un interessant patrimoni arquitectònic i natural.
Les aigües termals de la Garriga es coneixen des de l'edat mitjana, encara que aquesta població va començar a ser coneguda entre els segles XIX i XX, quan es van construir els balnearis i les primeres cases d'estiueig.
La vila romana, el castell medieval, el refugi antiaeri i l'eixample modernista completen l'oferta d'aquesta població, juntament amb les rutes pel seu entorn natural.
En sortir de l'estació, agafant el carrer del Castell, hi ha la plaça del Silenci on comença una via urbana d'un quilòmetre de llargada anomenada el Passeig, que arriba fins al bosc on hi ha un parc per a infants enmig dels pins, al costat de restes arqueològiques romanes.
A l'inici del passeig trobem l'Illa Raspall, que compta amb quatre edificis modernistes de l'arquitecte Manuel Joaquim Raspall: la Torre Gris, Can Barraquer, la Bombonera i Can Barbey.
Aquest conjunt monumental està protegit com a bé cultural d'interès nacional; hi ha un petit centre d'interpretació de l'Illa a la plaça del Silenci.
Si voleu saber-ne més contacteu amb l'Oficina de Turisme de Catalunya a través de:
OTC Passeig de Gràcia, 107 (Palau Robert)
L'Illa Raspall forma part de l'itinerari "El modernisme de la burgesia", que es fa cada segon dissabte de mes, a les 10 h, des de Can Raspall (c/ Banys, 40) i també de l'itinerari de descoberta "Vila termal i d'estiueig", que es pot seguir amb les GUIMO (guies mòbils).
Informació i reserves a: [EMAIL] o bé al telèfon 610 477 823.
Des de la plaça del Silenci agafarem el passeig i continuarem cap a la restes romanes de Can Terres.
Aquest passeig ha viscut els canvis urbanístics, socials i econòmics més transcendentals de la història de la Garriga.
La burgesia barcelonina que buscava un lloc agradable i tranquil d'estiueig va construir les seves torres a la Garriga, sent el Passeig el seu eix central.
Durant la nostra passejada podrem gaudir, sota l'ombra dels plataners, dels peculiars edificis que l'envolten.
En arribar a la vil·la romana de Can Terres es pot observar el poder de la Roma de fa 2.000 anys a la Garriga.
La visita és lliure i s'hi poden veure els banys calents i restes de diverses sales.
Passejant per aquesta vil·la ens podrem fer una idea de com vivien els primers pobladors de la Garriga.
A més, a la vil·la romana s'hi troba un petit centre d'interpretació i forma part de l'itinerari de descoberta "De l'Antiguitat a l'Edat Mitjana" que pots seguir també amb les guies GUIMO.
Tornem pel mateix Passeig i agafem a mà esquerra el carrer de la Mina fins al carrer dels Banys, on trobem la font Pou Calent de Santa Digna de la qual brolla aigua a 60 graus.
Les aigües termals de la Garriga s'han utilitzat en diferents èpoques, però és a principis del segle XX quan l'estiueig i la natura es posen de moda i la burgesia catalana escull la Garriga com a destinació turística.
La Garriga compta amb dos balnearis inaugurats el segle XIX: el Balneari Blancafort on han pres les seves aigües Jacint Verdaguer, Santiago Russinyol i polítics com Francesc Cambó i el president Macià i el Termes la Garriga, més luxós i amb més llum natural, que va ser el lloc de concentració del primer equip del Barça durant els anys 50.
Continuant pel carrer dels Banys arribem al centre històric de la Garriga, que es troba al voltant de l'antic camí ral medieval que unia Barcelona amb Vic i que es va transformar en el carrer Major del poble.
El nucli de la població el trobem a la plaça de l'Església i la plaça de Can Dachs.
Aquestes dues places i el carrer de vianants que les uneix són un bon lloc per passejar, comprar o prendre alguna copa o refresc.
I es també un bon lloc on gaudir dels principals elements de patrimoni de la Garriga: casals medievals, cases modernistes i noucentistes i també l'església de Sant Esteve.
Agafant el carrer de la Doma i creuant el pont sobre el riu Congost podem visitar l'antiga església del segle X, església de la Doma que a l'interior conserva un magnífic retaule gòtic del segle XV.
Si volem gaudir de la natura la Garriga és també un bon lloc per fer-hi una escapada.
El patrimoni natural de la Garriga és molt ric i variat.
Des de les extenses zones de regadiu del pla de Llerona, passant pels vessants muntanyosos del Puiggraciós, dels Cingles de Bertí i del Montseny, fins al paisatge de ribera que ofereix el riu Congost.
L'Ajuntament de la Garriga proposa 5 itineraris per descobrir diferents indrets del seu entorn natural.
Un cop tornem a l'estació de tren, just al seu costat podem veure el refugi antiaeri, molt ben conservat, excavat directament a la roca granítica, amb més de 1.210 metres de galeries.
Centre de visitants i punt d'informació del Parc Natural del Montseny
Detall de font modernista dels jardins de Can Barbey (Illa Raspall)